Inšpiratívny projekt „Rozvíjame kľúčové kompetencie žiakov a pedagógov“ sa na CZŠ s MŠ bl. Pavla Petra Gojdiča mohol realizovať vďaka financovaniu z programu Erasmus+.

Erasmus+ je programom Európskej únie pre vzdelávanie, odbornú prípravu, mládež a šport. Na Slovensku je program administrovaný organizáciami SAAIC a Iuventa. Aj takéto programy využívajú zamestnanci našej školy na zlepšovanie výchovno-vzdelávacieho procesu a tým na zabezpečenie jej vysokej úrovne.

Realizácia ročného projektu umožnila našej škole vyslať osem učiteľov na medzinárodné kurzy na Malte a v Taliansku, aby nadobudli dôležité pracovné skúsenosti a vrátili sa s novými zručnosťami využiteľnými v ich ďalšej praxi. Z projektu však okrem pedagógov profitovali aj naši žiaci. Približne 40 žiakov druhého stupňa sa v novembri zúčastnilo na Sigorde v Centre pre rodinu dvojdňového sústredenia, na ktorom nacvičovali nové anglické predstavenie, učili sa programovať hry v jazyku Scratch, Lego robota, mali možnosť zúčastniť sa prednášky s tvorcom viacerých aplikácií, no absolvovali aj prípravu na viaceré prírodovedné súťaže, v ktorých sa našim žiakom darí. Hneď po návrate zo sústredenia sa štvorčlenné družstvo v medzinárodnej matematicko-fyzikálnej súťaži Junior Náboj umiestnilo spomedzi všetkých prešovských škôl najlepšie. V minulom školskom roku zaznamenali naši žiaci úspechy vo viacerých súťažiach a to aj na celoslovenskej úrovni. Vďaka realizácii projektu sme si našli aj nových zahraničných partnerov z Ljubljany a z Prahy. V týchto dňoch s našimi partnermi začíname pracovať na novom projekte prostredníctvom platformy eTwinning. Učitelia spolu so žiakmi budú riešiť problémové úlohy z oblasti finančnej gramotnosti, médií a dramatickej tvorby. Do projektu boli zapojené aj dve učiteľky z materskej škôlky, ktoré pomocou získaných poznatkov a rôznych učebných materiálov môžu svojich malých zverencov lepšie naučiť základy anglického jazyka. Rôznorodé aktivity, ktoré učitelia so žiakmi začali realizovať, prinášajú žiakom radosť a škole úspechy. V tomto trende chceme naďalej pokračovať a benefity pedagógov chceme premieňať na benefity našich žiakov.